
ЗАПИСНИК
СЕДМЕ СЕДНИЦЕ ОДБОРА ЗА ЗДРАВЉЕ И ПОРОДИЦУ
ОДРЖАНЕ 21. АПРИЛА 2026. ГОДИНЕ


Седница је почела у 11, 00 часова.
            Седници је председавао др Муамер Бачевац, председник Одбора.
Седници су присуствовали чланови Одбора: доц. др Дарко Лакетић, прим. др Ненад Ристовић, др Слободан Милисављевић, др Иван Рајичић, др Лидија Шарац, проф. др  Мирка Лукић Шаркановић, др Емеше Ури, проф.др Драган Делић и Марина Мијатовић. 
Седници Одбора су присуствовали заменици чланова Одбора: Сања Милошевић (прим. др Нада Мацура), др Санела Страиновић (проф. др сц.мед. Марија Здравковић), Катарина Стојановић( др Радомир Бојовић) и Богдан Радовановић ( Марина Мијатовић)
Седници нису присуствовали чланови Одбора: др Борислав Антонијевић, Јелена Спирић, проф.др Снежана Ракић и Слађана Милетић, као ни њихови заменици.
 Седници Одбора су присуствовали: из Министарства здравља: проф. др Ивана Сташевић Карличић, државни секретар, Наташа Вушковић, ВД секретара Министраства, др Драгана Вујичић, помоћник министра, Сектор за лекове и медицинска средства, психоактивне контролисане супстанце и прекурсоре и др Југослав Келечевић, виши саветник.
             Председник Одбора др Муамер Бачевац предложио је допуну дневног реда тачком 5- Разматрање Информације о раду Министарства здравља за период окотобар-децембар 2025. године, с обзиром на то да је ова информација у скупштинску процедуру достављена накнадно, након сазивања седнице Одбора. 
 	Одбор је са 10 гласова за, 1 глас уздржан, од укупно 11 присутних, прихватио овај предлог о допуни дневног реда.  

            На предлог председника Одбора, већином гласова, усвојен је следећи дневни ред: 

Д н е в н и   р е д:

	
1. Разматрање Информације о раду Министарства здравља за период јануар-март 2025. године,
2. Разматрање Информације о раду Министарства здравља за период април-јун 2025. године,
3. Разматрање Информације о раду Министарства здравља за период јул-септембар 2025. године,
4. Разматрање представки и предлога грађана и организација,

5. Разматрање Информације о раду Министарства здравља за период октобар-децембар 2025. године.
   
Пре преласка на разматрање утврђеног дневног реда, председник Одбора је сагласно члану 76. Пословника Народне скупштине предложио да се о првој, другој, трећој и петој тачки дневног реда води заједнички начелни претрес, будући да је у питању информисање Одбора о раду Министарства здравља за протеклу годину.
	Одбор је са 10 гласова за, 1 глас против, од укупно 11 присутних, прихватио предлог да се o наведеним тачкама дневног реда води заједнички претрес. 

 	Прва, друга, трећа и пета тачка дневног реда: Разматрање Информације о раду Министарства здравља за период јануар - март 2025. године; Разматрање Информације о раду Министарства здравља за период април - јун 2025. године; Разматрање Информације о раду Министарства здравља за период јул - септембар 2025. године; Разматрање Информације о раду Министарства здравља за период октобар - децембар 2025. године.

            Председник Одбора др Муамер Бачевац подсетио је на члан 229. Пословника Народне скупштине, према којем министар информише надлежни одбор о раду министарства једном у три месеца. На седници одбора питања министру о поднетој информацији могу да постављају чланови надлежног одбора, као и овлашћени представник посланичке групе која нема члана у одбору, а о закључцима поводом поднете Информације, одбор подноси извештај Народној скупштини. Потом је дао реч представницима Минстарства здравља. 
Државни секретар Министарства здравља проф. др Ивана Сташевић Карличић је  предложила да народни посланици постављају питања о предложеним информацијама, на која ће представници Министарства дати појашњења и тиме представити исте.  
У дискусији поводом ове тачке дневног реда су учествовали проф. др Драган Делић и Марина Мијатовић.
Марина Мијатовић је скренула пажњу на кратак рок који народни посланици имају да се упознају с предложеним информацијама и стога дала осврт само на Информацију о раду Министарства здравља за први квартал 2025. године Затражила је појашњење информације о промени цене лекова, јер у истој није наведено који су то лекови. Поставила је питање разлога блокирања рачуна здравствених установа, одговорних за лоше финансијско планирање рада, као и како то утиче на право пацијената на здравствену заштиту. Занима је докле се стигло са поменутим актима у изради, као и какви су механизми и закључци у погледу редовних и ванредних испекцијских надзора, ко су најчешће подносиоци ванредних провера квалитета стручног рада у здравству, на шта се људи највише жале, да ли су те жалбе основане и које су мере тим поводом спроведене. Детаљније треба објаснити и које су то серије лекова за које је дато одобрење за пуштање у промет, а које нису обележене у складу са Законом о лековима и медицинским средствима. Такође и колико су одмакло са пројектним активностима које се односе на увид у акције здравствених система. 
Државни секретар Министарства здравља проф. др Ивана Сташевић Карличић, поводом претходне дискусије, истакла је да је ово министарство на располагању народним посланицима за сва додатна појашњења, уколико нису имали довољно времена да се упознају са предложеним информацијама. Поводом питања блокада здравствених установа, навела је да се закључно са 15. јануаром 2026. године четрдесет и једна здравствена установа налази у блокади, али да је Закључком Владе о асигнацији, од 6. фебруара 2026. године, њихов рад несметано настављен, чиме је интерес пацијената заштићен. У вези са инспекцијским надзорима, навела је да постоји небројено већи број ванредних испекцијских надзора, као и да Републичка стручна комисија одговара на питање здравствене инспекције о потреби извршења спољашнег стручног надзора, будући да овај надзор углавном следи након ванредног инспекцијског надзора, и то најчешће у случају неког нежељеног исхода или услед жалби и представки грађана на неадекватно лечење. Додала је да су поменути акти још у фази изараде, са формираним радним групама. За одговоре о питањима лекова, препустила је одговор помоћници министра здравља.
Др Драгана Вујичић, помоћник министра здравља, Сектор за лекове и медицинска средства, психоактивне контролисане супстанце и прекурсоре, навела је које су то серије лекова пуштене у промет, а да нису у складу са процедурама које би захтевале њихову регистрацију у земљи. У првом тромесечју 2025. године то су хормон раста, анестетици, дисулфирам, бензилпеницилин, флуфеназин, хидрокортизон и метронидазол. Сви ови лекови пролазе процедуре Агенције за лекове и медицинска средства Србије, Сектора за инспекцијске послове и Сектора за лекове и медицинска средства, психоактивне контролисане супстанце и прекурсоре у Министарству здравља, којима се утврђује да ли поседују све потребне сертификате. Одлука о максималној цени лекова који се издају на лекарски рецепт, а за употребу су у хуманој медицини, доноси се квартално и део је сваког извештаја. Сваки лек који добије дозволу Агенције за лекове и медицинска средства Србије се прослеђује надлежном сектору Министарства здравља на утвђивање максималне цене, која се одређује по критеријуму из уредби Владе Републике Србије.
Проф. др Драган Делић критички се осврнуо на недолазак министра здравља на седнице Одбора приликом разматрања ових тачака дневног реда, што је обавеза прописана Пословником Народне скупштине. Поводом поднетих информација указао је на недостатак анализа проблема, могућих исхода и решења истих. Подсетио је на говор председника државе у октобру 2025. године о потреби смањења цена лекова и најави његовог састанка са фармацеутским кућама и увођењу генеричких лекова из Индије, те га занима да ли је овај састанак одржан. Као велики проблем издвојио је питање запошљавања лекара, који проистиче одавно, од проблема неодобравања специјализаје од 2004. до 2014. године, као и од 2013. године, када је донета Одлука о забрани запошљавања у јавном сектору, која прописује строга правила за попуњавање упражњених радних места. Сматра да то лоше утиче на кадровску политику у здравству, на шта је указао и став Здравственог савета Србије. Такође и да политика пријема по основу просечне оцене није добра јер су критеријуми за пријем у здравство много сложенији, посебно пријем лекара. Кадровска политика је једна од битних тачака развоја здравственог система, она треба да буде паметна и промишљена, а наше здравство то урушава кроз незаконито дуготрајну праксу в.д. дирекора. Пројекат ''Хитан одговор Републике Србије на КОВИД 19'' у оквиру којег је за изградњу лабораторије трећег нивоа биолошке безбедности дато 70 милиона евра је оценио као добар пројекат, али сматра да начин трошења ове огромне суме новца треба да буде транспарентнији. У вези са питањем пресађивања људских органа, подсетио је да је Уставни суд 2021. године прогласио неуставним члан 23. Закона о пресађивању људских органа и додао да је недопустиво да се пет година чека на усаглашавање тог члана са примедбама Уставног суда, уз напомену да су невладине организације, удружења пацијената и правници дали прихватљива решења по питању права појединца да одлучује о свом органу. Из предложених извештаја му није јасно због чега су различити бројеви трансплантираних органа, када се зна на који начин се може искористити сваки донирани орган. Затим, упитао је када ће се почети са реконструкцијом Клиничког центар Крагујевац, који се више година уназад најављјује и спомиње као један од приоритетних пројеката за грађане тог подручја. Затим, шта је све урађено поводом пројекта "Јачање капацитета здравственог сектора за надзор над заразним болестима у Србији", спроведеног у сарадњи са Финским институтом за здравље и социјалну заштиту, за који је утрошено 4 милиона евра, као и за пројекат која има за циљ ефикаснији здравствени систем, финансиран од стране Европске уније са 12. милиона евра. Поводом питања инспекцијских надзора у здравству, мишљења је да у предложеним извештајима недостају подаци о природи проблема које људи пријављују, колико се често одређени проблем понављају, те на који начин се они могу решити. Податак да је приликом контроле путника у међународном саобраћају за три месеца прегледано око милион и двеста људи, сматра дискутабилним и неуверљивим. Занима га да ли је питање заоштравања законских одредаба које се односе на забрану пушења актуелно, имајући у виду да у Србији од последица пушења годишње умре око 19.800 људи, као и да ли ће се урадити анализа Ковид пандемије, која ће се неминовно у неком периоду поновити. Додао је да је држава ову пандемију дочекала неспремно, организационо, кадровски и материјално, те да током пандемије није испоштован Закон о здравственој заштити, као и да је забележена висока стопа смртности, посебно у јединицама интензивне неге на респираторима и нагласио да многа питања организације, рада клиничара у интензивној нези и укључивања антипаразитарних лекова код вирусних инфекција треба озбиљно размотрити.
Државни секретар проф. др Ивана Сташевић Карличић, поводом претходне дискусије, изнела је да је Србија активно укључена у приступање европском програму одговора на хитне ситуације, као што је била Ковид пандемија, коју је цео свет дочекао неспремно, као и да свако непоступање по закону треба пријавити надлежним институцијама. Додала је да анализа није исто што и извештај, али да Министарство спроводи и те анализе, које на захтев може доставити члановима Одбора. Забрана запошљавања у јавном сектору представља вид контроле и оправданости броја запошљавања. Од 2014. године закључно са 21. априлом 2026. године запослено је више од 50 хиљада људи у здравственом систему Србије. Од 2018. године запослено је 5.124 најуспешнијих дипломаца медицинских факултета и средњих медицинских школа. Навела је да је за изградњу лабораторије трећег нивоа биолошке безбедности у оквиру Института за вирусологију, вакцине и серуме „Торлак“ дато 10,5 милиона евра из кредита Светске банке и да се ова средства строго контролишу. Поред овога, из средстава Светске банке, у оквиру истог пројекта, за лабораторије у институтима за јавно здравље у Београду, Крагујевцу и Нишу дато је још 12 милиона евра. Ове године планирана је реконструкција Клиничког центра Крагујевац, за шта су одобрена средства из кредита Европске инвестиционе банке. Министарство финансија и Министарство за јавна улагања имају више информација у вези са тим. Обавестила је да ће се закон који регулише питања пресађивања људских органа ускоро наћи у скупштинској процедури и додала да су изнете примедбе о поштовању заживотне воље потенцијалних донора оправдане и да ће бити унете у закон. Изнела је податке о броју трансплантираних органа и замолила да се ови подаци не износе паушално и не злоупотребљавају. Контрола путника у међународном саобраћају део је ИПА пројекта. Србија је оцењена највишим оценама по питању учешћа у трећем програму ЕУ у области здравства, који има за циљ унапређење спремности здравствених система, због чега је и приступила новом програму ЕУ4Health. Донет је нови Правилник о организацији хитне помоћи, који је унапређен, што показује и податак да Европска комисија тим поводом није имала ниједну примедбу. Додала је да је законска регулатива у области дувана у изради и најавила да ће то бити десети закон у целом сету закона који ће се ускоро наћи у скупштнској процедури. 
Др Драгана Вујичић, помоћник министра здравља, Сектор за лекове и медицинска средства, психоактивне контролисане супстанце и прекурсоре, поводом поменутих снижења цена лекова, рекла је да је Министарство здравља одржало велики број састанака са произвођачима и увозницима лекова, дијететских суплемената, носиоцима дозвола и великим ланцима апотека, те да је снижена цена великог броја суплемената од 5 до 30%, као и да су у току покушаји да се кроз преговоре снизе цене лекова на рецепт, што отежава поскупљење енергената и сировина.
Марина Мијатовић ја затражила појашњење информације о теренском инспекцијском надзору здравствених установа у јавном и приватном сектору, које имају породилиште са процењеним критичним и високим ризиком, као и два ванболничка породилишта са средњим степеном ризика. Такође, и информације о наведеном стратешком циљу смањења сиве економије и спречавања обављања делатности нерегистрованих субјеката. 
Проф. др Драган Делић је истакао да нема намеру да дезавуише јавност нетачним информацијама и подсетио да се током пандемије поступало супротно одредбама Закона о заштити становништва од заразних болести, будући да у овом закону није постојало дефинисано ванредно стање, већ само ванредна ситуација, као ни кризни штаб, већ да Републичка стручна комисија у сарадњи са Институтом за јавно здравље ''Др Милан Јовановић Батут'' и Министарством здравља чини троугао који руководи здравственим системом. Накнадном изменом закона, након годину дана, унета је одредба која се односи на кризни штаб. Концепцијски се не слаже са контролом запошљавања у здравственом сектору јер је мишљења да су Здравствени савет Србије, Министарство здравља и Институт за јавно здравље ''Др Милан Јовановић Батут'' апсолутно компетентни да креирају здравствену политику и да предвиде кадровске потребе, а не да се то врши екстерном контролом у Влади. Податак од 70 милиона евра намењен за пројекат ''Хитан одговор Републике Србије на КОВИД 19'', наведен је у Закону о буџету Републике Србије, док се у предложеним извештајима наводи да је за поменуте лабораторије издвојено мање средстава, те га занима где је утрошен остатак тих средстава.   
Државни секретар проф. др Ивана Сташевић Карличић, поводом претходне дискусије, објаснила је да је у предложеном извешају изнет податак само за одређени период активности у склопу пројекта ''Хитан одговор Републике Србије на КОВИД 19'', који траје око пет година. Стратегија запошљавања и организације здравственог система су део рада и стратешког планирања Министарства здравља, док Комисија Владе Републике Србије за давање сагласности за ново запошљавање и додатно радно ангажовање код корисника јавних средстава контролише да ли је то урађено у складу са нормативима надлежног министарства. У вези са питањем делатности нерегистрованих субјеката у здравству, изнела је да инспекција реагује на пријаву и да многе ове установе нису ни отворене, те да је мера забране делатности административне природе, мада постоје субјекти који обављају делатност коју нису претходно регистровали. Поменуте одреднице високог, средњег и ниског степена ризика код теренског инспекцијког надзора здравствених установа потичу из Закона о инспекцијском надзору и односе се на процену потребе за брзином инспекцијког надзора која може да утиче на угрожавање квалитета здравствене заштите, о чему постоје извештаји, записници и предложене мере.
Пошто више није било пријављених за реч, председник Одбора је позвао чланове Одбора да се изјасне о поднетим информацијама, и након гласања је констатовао:

Одбор је у складу са чланом 229. Пословника Народне скупштине размотрио Информацију о раду Министарства здравља за период јануар - март 2025. године и са 11 гласова за, 1 глас против, 1 глас уздржан од 13 присутних, одлучио да је прихвати.
Одбор је размотрио Информацију о раду Министарства здравља за период април-јун 2025. године и са 11 гласова за, 1 глас против, 1 глас уздржан од 13 присутних, одлучио да је прихвати.
Одбор је размотрио Информацију о раду Министарства здравља за период јул-септембар 2025. године и са 11 гласова за, 1 глас против, 1 глас уздржан од 13 присутних, одлучио да је прихвати.
Одбор је размотрио Информацију о раду Министарства здравља за период октобар-децембар 2025. године и са 11 гласова за, 2 гласа уздржана од 13 присутних, одлучио да је прихвати,  о чему ће Одбор поднети извештаје Народној скупштини.
                                                                          
 Четврта тачка дневног реда: Разматрање представки и предлога грађана и организација
Председник Одбора др Муамер Бачевац обавестио је присутне да је Радна група за разматрање представки и предлога грађана и организација у саставу др Емеше Ури, др Лидија Шарац и проф. др Драган Делић на састанку Радне групе размотрила представке упућене овом одбору, сачинила предлоге за њихово решавање односно за даље поступање, о чему ће Одбор известити др Емеше Ури. 
Др Емеше Ури  известила је Одбор о следећим представкама и предлозима за њихово решавање:
1. Подносилац: Удружење грађана за борбу против рака јајника и материце ''Проговори'', Београд (011-1233/26, 10.03.26.) Предмет: Апел законодавним органима да се препозна значај неопходних епидемиолошких мера и иницира промена члана 32. Закона о заштити становништва од заразних болести у циљу увођења имунизације против обољења изазваних ХПВ-ом у програм обавезне имунизације. Хумани папилома вирус је главни узрочник рака грлића материце, од којег у Србији годишње оболи 1500 жена, а 700 изгуби битку са овом болешћу. Иако је држава пре четири године препознала овај јавно здравствени проблем и ХПВ вакцину учинила доступном за децу од 9 до 19 година, као део препорученог програма имнизације, обухват овом вакцинацијом је низак и скоро забрињавајући, свега 8% циљане популације.  Искуства скандинавских држава и Аустралије, у којима је ова имунизација покренута пре 15 и више година, показују да је рак грлића материце у њима сведен на ниво статистичке грешке. Иницијативу овог удружења су подржали Републичка стручна комисија за имунизацију МЗ, Удружење педијатара Србије, Удружење гинеколога и опстетичара Србије, Црне Горе и Републике Српске, Удружење медикалних онколога Србије и Удружење гинеколога онколога Србије, што је у прилогу ове представке. Предлог Радне групе: Одбор подржава иницијативу за променом законских оквира у циљу постављања имунизације против обољења изазвнаих ХПВ вирусом у програм обавезне имунизације. Одбор је закључио да представку упути Министарству здравља, на надлежност, с молбом да Одбор и подносиоца представке узвесте о овом питању. 
2. Подносилац: Милан Илић, Мионица (07-1279/26 и 07-1279/26-2, 16.03.26. и 26.03.2026.) 
Предмет: Притужба на поступање здравствених радника Опште болнице Ваљево према сада покојном оцу подносиоца ове представке. Син наводи да му је отац био одбијен за пријем у болницу иако је, по његовом мишљењеу, био у тешком здравственом стању (непокретан и дезорјентисан, увећано срце и биохемијске анализе које су указивале на тешку упалу организма). Када је затражио објашњење од Ургентног центра Ваљево због чега му отац није био хоспитализован имајући у виду његово стање, медицински техничар га је отерао претећи обезбеђењем. Напомиње да се овакав понижавајући и нехуман третман болнице према његовом оцу дешавао и раније, те моли Одбор да узме у разматрање изнето и предузме мере у оквиру своју надлежности. Допуном представке указује на несавесно поступање здравственог инспектора Љиљане Орловић из Ваљева. Предлог Радне групе: Представку упутити Министарству здравља, Сектору за инспекцијске послове на надлежност и разматрање, са молбом да Одбор и подносиоца представке известе о поступању. Упутити поднсоица на Саветника за заштиту права пацијената и на Регионалну лекарску комору за централну и западну Србију, Суд части ЛКС, у Крагујевцу, којима може поднети приговор. 
3. Подносилац: Српски ратни ветерани, Врање (07-1283/26, 16.03.26.) Предмет: Предлог за измену и допуну Закона о здравственом осигурању, којим би се унапредио положај борачке популације, ратних војних инвалида и чланова породица палих и умрлих бораца у области здравствене заштите, а у складу са принципима људскости, социјалне правде и солидарности. Истичу значај приоритетног лечења, обављања лекарског прегледа код изабраног лекара и лекара специјалисте без заказивања термина, остваривање пуног обима здравственх права, без стављања на листу чекања, остваривање права на стоматолошку здравствену заштиту, обезбеђивања лекова са Листе лекова у целости из средстава обавезног здравственог осигурања, право на здравствену заштиту без сагласности првостепене лекарске комисије, реално признавање трошкова лечења укључујући и трошкове превоза. Предлог Радне групе: Представку упутити Министарству здравља, Сектору за здравствено осигурање и финансирање у здравству, Министарству за рад, запошљавање, борачка и социјална питања, Сектору за борачку-инвалидску заштиту и Мнистарству одбране на разматрање, с молбом да Одбор и подносиоца представке известе о овом питању.
4. Подносилац: Александар Качеревић, Аранђеловац (07-1281/26, 16.03.26.) Предмет: Притужба на рад Ургентног центра, Одељења за хирургију кичменог стуба Универзитетског клиничког центра Србије, због, како наводи подносилац представке, континуиране повреде његових права као пацијента и поступања супротно Закону о правима пацијената. Наводи да му је повређено право на обавештеност јер након операције кичме није могао да добије информацију који имплант му је приликом операције уграђен, упркос његовим усменим захтевима. Указује и на повреду права на благовремену информацију о здравственом стању, јер није упозорен на могуће последице након операције, као и на повреду права на увид у медицинску документацију. Тражи да се покрене поступак о поступању Првостепене лекарске комисије РФЗО, Филијале за Шумадијски оркуг, због пропуста у руковању његовом медицинском документацијом и непрепознавања стања ургентности. Предлог Радне групе: Представку упутити Министарству здравља, Сектору за инспекцијске послове на надлежност и разматрање, с молбом да Одбор и подносиоца представке известе о овом питању. Упутити поднсоица на Саветника за заштиту права пацијената и на Регионалну лекарску комору за централну и западну Србију, Суд части ЛКС, у Крагујевцу, којима може поднети приговор. 
5. Подносилац: Драган Марић, Ваљево (07-1228/26-2, 23.03.26.)  Предмет: Притужба на рад Геронтолошког центра Београд, због по наводима поднсоиоца предстваке, нехуманог односа запослених према њему и његовој сада покојној супрузи. Предлог Радне групе: Представку упутити Министарству за рад, запошљавање, борачка и социјална питања, Сектору за социјалну заштиту, Одељење за инспекцијски надзор, на надлежност и разматрање, с молбом да Одбор и подносиоца представке известе о овом питању.
6. Подносилац: Милица Ђумић, Пирот (07-1325/26, 23.03.26.)  Предмет: Апел за финансијску помоћ ради операције кичме. Предлог Радне групе: Представку упутити Центру за социјални рад у Пироту, ради сагледавања изнетог и подносиоца представке упутити да поднесе захтев овом центру ради могућности добијања једнократне новчане помоћи. Упутити подносиоца на процудуру добијања потврде о немогућности пружања здравствене услуге у државној здравственој установи, како би остварио право на рефундацију трошкова здравствене заштите.
7. Подносилац: Зоран Стагаревић (07-1446/26, 06.04.26.) Предмет: Молба за помоћ око бриге о мајци, која је онколошки пацијент. Предлог Радне групе: Упутити подносиоца предстваке да се обрати Републичком фонду за пензијско и инвалидско осигурање, који на основу поднетог захтева, уз оцену лекарске комисије, доносе одлуку о праву на туђу негу и помоћ оним осигураницима и корисницма пензија чије је здравствено стање толико тешко да им је неопходна помоћ другог лица за основне животне потребе.
8. Подносилац: Сања Лаки Кнежевић, Бач (07-1512/26, 15.04.26.) Предмет: Молба за помоћ самохраној мајци троје деце, у виду обезбеђивања редовних контрола и лечења за једно дете које болује од дисхармоничног развоја и епилепсије, као и помоћ у решавању питања алиментације, проналаска посла и сваким видом социјалне и финансијске помоћи. Предлог Радне групе: Упутити представку Министарству здравља, Центру за социјални рад Општине Бач, као и министарки без портфеља у Влади РС Татјани Мацури, која је задужена за координацију активности у области родне равноправности, спречавања насиља над женама и економског и политичког оснаживања жена, као и упутити подносиоца представке на остваривање права на алиментацију путем Алиментационог фонда. Упутити подносиоца да се обрати и Центру за социјални рад Општине Бач.
9. Подносилац: Марија Јевђић (02-1524/26, 16.04.26.)  Предмет: Иницијатива да се геномски тестови за дијагностику уврсте на редовну листу услуга које се финансирају из буџета Републике Србије за жене до 50 година у раном стадијуму тумора.Студије показују да увођење ових тестова у 50% случајева елиминише потребу за хемиотерапијом. Наш систем пацијенткињама са раним хормонски зависним тумором и даље рутински предлаже хемиотерапију, и то тврди на основу личног примера, док савремена наука доказује да је код оваквих пацијенткиња хемиотерапија често неефикасна и да су хормонска блокада и радиотерапија сасвим довољне.Предлог Радне групе: Одбор подржава ову иницијативу и представку ће проследити Министарству здравља, на разматрање.
10. Подносилац: Зорица Ђинисов, Обреновац (07-1447/26, 06.04.26.) Предмет: Притужба на ДЗ Обреновац и немогућности добијања упута за онколошки преглед. Предлог Радне групе: Представку упутити Канцеларији за заштиту права пацијената, Тиршова 1, ради сагледавања конкретног случаја, али и упутити подносиоца представке да се обрати овој канцеларији ради подношења приговора јер сматра да му је ускраћено право на здравствену заштиту, у складу са Законом о заштити права пациејната.
11. Подносилац: Верица Пауновић (07-1536/26, 20.04.26.) Предмет: Молба да се поново размотре околности под којима је осмогодишње дете подносиоца представке преминуло дан након операције слепог црева 2018. године. Да се сагледа начин и преиспитају донети закључци у извештајима након спроведене унутрашње и спољне провера квалитета стручног рада. Затим, питање учешћа породице у оваквим поступцима и постојања могућности приговора након доношења извештаја, као и да се размотри потреба за унапређењем ових процедура, како би оне биле транспарентније и правичније. Предлог Радне групе: Представку проследити Министарству здравља, на надлежност и поновно разматрање изнетог случаја, с молбом да Одбор узвесте о овом питању. 
12.Предмет: Подносилац: Женски центар ''Милица'' (07-79/26-3, 20.04.2026.) Молба за хитан састанак са Одбором за здравље и породицу, како би разјаснили и указали на проблеме са којима се онколошки пацијенти тренутно суочавају. Предлог Радне групе: Организовати састанак Радне групе за представке са представницима овог удружења.
12. Подносилац: Марија Ракић (07-1537/26, 20.04.26.) Предмет: Молба да се поново размотре околности под којима је преминула седмомесечна беба, након лечења у Општој болници ''Стефан Високи'' у Смедеревској Паланци. Да се сагледа начин и преиспитају донети закључци у извештајима након спроведене унутрашње и спољне провера квалитета стручног рада. Затим, питање учешћа породице у оваквим поступцима и постојања могућности приговора након доношења извештаја, као и да се размотри потреба за унапређењем ових процедура, како би оне биле транспарентније и правичније. Предлог Радне групе: Представку проследити Министарству здравља, на надлежност и поновно разматрање изнетог случаја. Подносиоца представке упутити на могућност подношења захтева Министарству, за ванредну спољну проверу квалитета стручног рада, сагласно члану 191. Закона о здравственој заштити, као и на то да може да се обрати Регионалној лекарској комори за централну и западну Србију, Суд части ЛКС, у Крагујевцу. 
13. Подносилац: Бојан Јанковић, Јагодина (07-1538/26, 20.04.26.) Предмет: Молба да се поново размотре околности под којима је преминула супруга подносиоца представке у Општој болници у Јагодини. Као суштински проблем наводи заташкавање и релативизовање пропуста здравствених радника, услед чега изостаје одговорност. Због прикривања и недостављања медицинске документације (није му достављен Извештај о спроведеној спољној провери квалитета стручног рада, противно члану 193. Закона о здравственој заштити) поднета је пријава Поверенику за информације од јавног значаја. У конкретном случају у току су и поступци пред надлежним тужилаштвом и пред Судом части ЛКС, који се одуговлаче без видљивиг напретка. Подносилац наводи да уколико се настави пракса недостављања информација и одуговлачења поступака, да ће он и друге породице са сличним проблемима бити принуђене да се обрате надлежним међународним институцијама, као и да ће о свему обавестити ширу јавност. Предлог Радне групе: Представку проследити Министарству здравља, на надлежност и поновно разматрање изнетог случаја. 
           У дискусији поводом ове тачке дневног реда су учествовали доц. др Дарко Лакетић и прим. др Ненад Ристовић.
           Доц. др Дарко Лакетић је указао на значај иницијативе Удружења грађана за борбу против рака јајника и материце ''Проговори'' и тим поводом осврнуо се на хронологију рада Одбора у овој области, те подсетио на јавно слушање на тему улоге и значаја ХПВ имунизације, које је као председник овог одбора иницирао 2016. године и додао да је недуго након тога ова вакцина уврштена у календар препоручене имунизације. Обухват ове имунизације у Србији је око 8%, што је проценат којим се не може зауставити рак грлића метерице. Став Министарства здравља је да до 2030. године треба повећати обухват овом вакцинацијом до 60%, што сматра да ће бити реално само уколико се подржи иницијатива за увођењем ове вакцине у програм обавезне имунизације. С тим у вези, указао је на примере других држава и додао да је Северна Македонија ову вакцину одавно уврстила у календар обавезне имунизације, док Хрватска и Бугарска то планирају да ураде од 1. јануара 2027. године. Затим, Аустралија која је међу првима увела ову имунизацију и има висок обухват истом, успела је да у великој мери (92%) искорени болести које изазива ХПВ вирус. Сматра да ће Министарство здравља подржати овакав предлог, имајући у виду ефекте имунизације, смањен број оболелих и цене лечења, уз напомену да паралелно са процесом имунизације треба радити превентивне прегледе. Предложио је да Обдор подржи ову иницијативу, јер она може направити искорак у лечењу, заустављању и превенирању опасних малигних болести које изазива овај вирус.
            Прим. др Ненад Ристовић је навео да је захваљујући активној имунизацији у свету до сада значајан број обољења редуциран, велики број инфективних агенаса а самим тим и обољења сузбијен и на тај начин спречен даљи развој компликација. Додао је да Србија има искуства са вакцинацијама против дифтерије, полиомијелитиса, пертусиса, тетануса и најновије против хепатитиса Б. Подржава предложену иницијативу и сматра да на тај начин здравствени систем узима активни процес у бризи о здрављу народа, законодавац врши стални надзор над кретањем обољења у народу и преузима обавезу да континуирано врши спровођење имунизације. Већи обухват вакцинације доводи до тзв. феномена крда односно штити и онај део популације који не може бити активно имунизован због својих примарних обољења. На овај начин се скида одговорност са свих актера здравственог система који се баве промоцијом и активним процесом имунизације, са законодавца и државе која је обавезна да је обезбеди, а процес одговорности се пребацује на неизвршену имунизацију оних који то не желе или који у нечије име тако одлуче. 
Пошто више није било пријављених за реч, председник Одбора је позвао чланове Одбора да се изјасне о предлогу Радне групе за решавање ових представки, уз изнете сугестије.
Одбор је једногласно, са 13 гласова за од укупно 13 присутних, прихватио Предлог Радне групе за поступање по представкама, у целини.

Поводом ове тачке дневног реда није било више предлога ни дискусије.

   	Седница је завршена у 13,00 часова.

